**Teksti: Timo Laurila (Tiivistelmä/resumé)**

**DRAGSVIK - VARUSKUNNASTA VANKILEIRIKSI - VANKILEIRISTÄ VARUSKUNNAKSI**

Hyvä seminaariyleisö,

Bästa seminariepublik,

Kirjoittamassani Dragsvikin alueen historiikissa, ”Dragsvik - hundra år av rödtegel”, on lyhyt mutta monisäikeinen omistuskirjoitus; ”Tillägnad alla ”dragsvikare” oberoende av tid, nationalitet, politisk åskådning, orsak, rang eller värdighet - alla som har levt, verkat och dött här vid Dragsvikens strand.” Suomennettuna siis: ” Omistettu kaikille ”dragsvikilaisille”, riippumatta ajasta, kansallisuudesta, poliittisesta katsomuksesta, syystä, arvosta tai asemasta - kaikille jotka ovat eläneet, vaikuttaneet ja kuolleet täällä Dragsvikin lahden rannalla.”

Mutta mikä paikka on tämä Dragsvik? Paikka joka niin monen ihmisen elämää suorasti tai epäsuorasti vuosisatojen aikana on koskettanut ja koskettaa edelleen. Vastauksia varmaan on yhtä monta kuin kysyjääkin mutta kirjallisten lähteiden, lähinnä perustuen karttoihin, maa- ja verokirjoihin voidaan Dragsvik nimeä, seurata takaisin aina vuoteen **1540** jolloin Dragsvikin kylä koostui kolmesta maatilasta. Dragsvikin asema sotilashistoriassa vakiintui vuonna **1695** kun se jo aiemmin yhteen liitetyistä tiloista Dragsvikin maatilaksi muodostettuna annettiin Uudenmaan jalkaväkirykmentin Karjaan komppanian kapteenille asuttavaksi ja viljeltäväksi virkatilana, puustellina, nykyisen kasarmialueen itäisessä osassa. Viimeinen ruotsinvallan aikainen tilanhoitaja jätti puustellin 1837. Vuosina 1837–1917 puustellin n. 100 hehtaarin verran maita viljeli yhteensä 13 siviilivuokralaista.

Euroopan poliittisen jännitteen kasvaessa 1900-luvun alussa alettiin Pietarissa nähdä nopeassa tahdissa kasvava Saksalaispreussilainen sotakoneisto yhä suurempana uhkana tulevaisuudessa. Venäjän jo 1894 Ranskan kanssa solmima sotilasliitto ei kuitenkaan antanut pysyvää turvallisuuden tunnetta vaan aikaa myöten kävi yhä ilmeisemmäksi, että pääkaupungin - Pietarin - puolustusta oli vahvistettava.

Osana suurta, koko Venäjän keisarikunnan kattavaa, rakennusprojektia pakkolunastettiin Tammisaaren kaupungilta 1910 maa-alue niille joukoille jotka oli tarkoitus sijoittaa lähelle strategisesti tärkeää Hankoniemeä. Yhteensä 40,26 hehtaaria maa- ja 22,45 hehtaaria vesialueita siirtyi venäläisille puolustustarkoituksiin käytettäväksi. Puolustuksen pääajatuksena oli sulkea Suomenlahden suu jättiläismäisen linnoitus- ja puolustuslinjan avulla. Tämä linja koostui vahvoista rannikkolinnakkeista Suomenlahden molemmin puolin. Tätä puolustusrakennelmaa kutsuttiin pitkään Pietari Suuren Merilinnoitukseksi - olematta kuitenkaan sanan varsinaisessa merkityksessä yhtenäinen tai yksi linnoitus.

Rakennustöiden aloittamisesta **13. elokuuta 1911** jo kolme kuukautta tämän jälkeen oli osa kasarmeista melkein valmiita, pääosan rakennustöistä kuitenkin jatkuessa vuoden **1912** loppuun. Rakennusurakan tuloksena ja noin 7 miljoonan tiiliskiven jälkeen valmistui venäjän armeijan käyttöön lähes 30 punatiilikasarmia sekä näihin kuuluvia tiili- ja puurakenteisia talous- ja varastorakennuksia. Varuskuntaan sijoitettiin myöhemmin - jo osin rakennustöiden vielä ollessa käynnissä - venäläinen tarkka-ampujarykmentti ja tykistöä. Tämä venäläisten perustama varuskunta koostui noin 4000 sotilaasta, joka oli huomattava vahvuus verrattaessa sitä Tammisaaren kaupungin silloiseen n. 3000 asukkaaseen vuonna 1910.

Koko tämä suurella kiireellä ja vaivalla rakennettu puolustusjärjestelmä romahti jo ensimmäisen maailmansodan aikana eli juuri sinä voimainkoetuksena jota varten se alun perin oli rakennettu. Venäläisten pelkäämä saksalaisten maihinnousu tapahtuikin 3. huhtikuuta 1918 Hangossa - tosin jo Venäjän vallankumouksen ja suomen itsenäisyysjulistuksen jälkeen. Viimeiset venäläiset sotilaat olivat jättäneet kasarmialueen junakuljetuksin tammikuun 1918 lopulla. Suomen tsaarinvallasta vapautumisen - itsenäistymisprosessin ja traagisen sisällissodan lopuksi siirtyi kasarmialue rakennuksineen suomen valtion omistukseen. Tämän myötä aikaisempaakin synkempi ajanjakso koitti Dragsvikissa jossa vuosina 1918–1919 sijaitsi maan suurin, mutta myös pahamaineisin punavankileiri. **1920** puolestaan aloitti alueen itäisessä osassa Tammisaaren pakkotyölaitos, joka toimi aina 1930-luvun lopulle saakka. Myöhemmin, vuonna **1938**, sen itäisimmästä alueesta erotettiin osa alkoholistiparantolaksi. Kaiken tämän kurjuuden jälkeen koko kasarmialue oli ränsistyneessä alennustilassa, jota jatkui kauan. Toisen maailmansodan aikana alue toimi lähinnä poliittisten vankien vankilana. Sotilaalliset toiminnot palautuivat kuitenkin Dragsvikiin jo talvisodan aikana hiljalleen edelleen vilkastuen kun hankoniemi eräine saarineen aseleposopimuksen ehtojen mukaisesti kesän lopusta 1940 vuokrattiin Neuvostoliitolle. Jatkosodan aikana heinäkuusta 1942 aina marraskuuhun 1944 alueella toimi ruotsinkielinen jalkaväen koulutuskeskus 11 jossa koulutettiin täydennyshenkilöstöä rintamajoukkoja varten. Sodanaikaiset pommitukset aiheuttivat alueella lähinnä pintavahinkoja.

Dragsvikin asema ruotsinkielisten joukkojen keskuspaikkana vahvistui jatkosodan jälkeen kun ns. vahdinvaihto varuskunta-alueella tapahtui syksyllä 1944 ja joukot aselevon jälkeen kotiutettiin. Sotien jälkeen vuodesta 1944 on alueella toiminut ruotsinkielinen varuskunta. 1940-luvun puolessa välissä henkilökunnan määrä alueella oli n. 100 henkilöä.

**4. joulukuuta1944** vahvistettiin pääesikunnan päiväkäskyllä nimenmuutos jolla sodanaikaisesta jalkaväkirykmentti 13:sta tuli jalkaväkirykmentti 4**. 12. lokakuuta1945** siirrettiin myös III/KTR 2 itsenäisenä patteristona Hangon Tulliniemestä Dragsvikiin. Puolustusvoimien seuraavassa organisaatiomuutoksessa nämä joukot yhdistettiin **1. joulukuuta 1952** yhdeksi joukko-osastoksi, nimeltään neljäs prikaati (4. Pr.), sijoituspaikkana edelleen Dragsvik. Nykyisen maakuntanimensä, Uudenmaan prikaati, sai prikaati vuonna **1957** kun puolustusvoimat nimesi silloiset joukko-osastot maakuntanimin.

Sodan jälkeisinä vuosina Uudenmaan prikaati on kehittynyt rintarinnan suomalaisen yhteiskunnan kanssa osana sitä. Nykyisellä Uudenmaan prikaatilla on selkeät tehtävät rannikkojalkaväkeä kouluttavana joukko-osastona ja vakiintunut paikka suomenruotsalaisessa yhteisössä mutta myös samanaikaisesti merivoimissa ja puolustusvoimissa koko suomea ja sen asukkaita varten olemassa olevana organisaationa. 1.heinäkuuta kuluvaa vuotta (2018) tulee kuluneeksi 20 vuotta Uudenmaan prikaatin liittämisestä merivoimiin.

Runsaan satavuotiaan varuskunta-alueen tulee jatkossakin sopeutua tuleviin muutoksiin. Dragsvik on - sen synkintäkään historiaa sivuuttamatta - merkityksellinen monessa suhteessa. Joka päivä täällä kirjoitetaan uusi lehti alueen pitkään ja vaiherikkaaseen historiaan samalla tulevaisuuteen tähyten ja siltä parhainta toivoen - menneisyyttä kuitenkaan unohtamatta.

Dragsvik är betydelsefull i många hänseenden utan att förbise dess mörkaste historia. Varje dag skrivs här en ny sida till områdets långa historia samtidigt blickande i framtiden med önskan om dess bästa - dock utan att glömma det förflutna.